אצטדיון אקספלוריה

אצטדיון אקספלוריה (באנגלית: Exploria Stadium) הוא אצטדיון כדורגל במרכז העיר אורלנדו שבפלורידה. האצטדיון מכיל 25,500 מושבים והוא משמש כאצטדיון הביתי של אורלנדו סיטי מליגת ה-MLS, שהצטרפה לליגה כקבוצת הרחבה בשנת 2015, ושל קבוצת הנשים אורלנדו פרייד מה-NWSL, ליגת כדורגל הנשים הלאומית.

האצטדיון הושלם בזמן עבור משחק הבית הראשון בעונת 2017 של אורלנדו סיטי נגד ניו יורק סיטי ב-5 במרץ, בו ניצחה אורלנדו סיטי 1–0 משער של קאייל לארין שכבש את השער הראשון תולדות האצטדיון. האצטדיון הפך לאצטדיון היחיד שאירח קבוצות MLS, NWSL, ו-USL באותה השנה. במקור נקרא אצטדיון אורלנדו סיטי (באנגלית: Orlando City Stadium), אך ב-4 ביוני 2019 הוכרז כי "Exploria Resorts" רכשה את הזכויות לשם האצטדיון.

בנוסף למשחקי הבית של אורלנדו סיטי ואורלנדו פרייד, האצטדיון שימש גם לאירוח משחקי בית הן של נבחרת ארצות הברית בכדורגל והן של נבחרת ארצות הברית בכדורגל נשים, משחק האליפות של ה-NWSL, גמר גביע המכללות בכדורגל נשים, מספר משחקים בגביע פלורידה, ה-MLS Combine בשנים 2018 ו-2019, ומשחק האולסטאר של ה-MLS בשנת 2019. חוץ מכדורגל, האצטדיון אירח גם את משחק הפוטבול Cure Bowl לשנת 2019.

האצטדיון ממוקם לצד רחוב "ווסט צ'רץ'" בשכונת "פאראמור" ממערב למרכז אורלנדו.

קישורים חיצוניים

 

 אצטדיון אקספלוריה באתר StadiumDB.com

הערות שוליים

אצטדיוני כדורגל בארצות הברית
אורלנדו: ספורט
אורלנדו סיטי